Diari Oficial de la Generalitat Valenciana


Sumari del DOGV 2880, del 29-11-1996 (1996/840196)

ORDRE de 14 de novembre de 1996, de la Conselleria de Treball i Afers Socials, per la qual es regulen i convoquen ajudes en matèria de serveis socials per a 1997.
------------------------------------------------------------------------------------------------------------------------------------------------------------------

### Dades del document

Número de DOGV
:   2880

Data del DOGV
:   29-11-1996

Secció del DOGV
:   ALTRES DISPOSICIONS

Número del document
:   1996/840196


Data del document
:   14-11-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 14 de novembre de 1996, de la Conselleria de Treball i Afers Socials, per la qual es regulen i convoquen ajudes en matèria de serveis socials per a 1997.   
D'acord amb la Llei de la Generalitat Valenciana 5/1989, de 6 de juliol, de Serveis Socials de la Comunitat Valenciana, correspon a l'administració del Consell el finançament de les diferents prestacions, atencions i serveis.  
La Conselleria de Treball i Afers Socials regula l'accés a les ajudes econòmiques adreçades a promoure el desenvolupament i la millora de les competències de les entitats locals en matèria de Serveis Socials, al sosteniment dels programes i serveis que gestionen les institucions sense ànim de lucre i a la superació de les dificultats específiques d'autonomia, d'integració o de participació en la comunitat, que afecten els ciutadans.  
Amb aquesta ordre es canalitza la convocatòria d'ajudes i subvencions en matèria de serveis socials. Per tot això s'inclouen en l'àmbit d'aquesta convocatòria:  
- Subvencions per a despeses corrents de serveis socials, tant d'entitats públiques com privades sense ànim de lucre, per al manteniment de programes, serveis i centres, i també per al concert de places de centres de serveis socials.  
- Prestacions econòmiques individuals i reglades adreçades a persones físiques, a famílies i a altres unitats de convivència.  
Amb això es pretén reforçar la xarxa de serveis socials, mitjançant la potenciació dels fluixos de comunicació i d'informació, de manera que s'aconseguisca una justa distribució dels recursos.  
L'efectiva consolidació del sistema públic de serveis socials exigeix la participació de les diputacions provincials en la satisfacció de les necessitats i en la millora de la qualitat de vida de tota la població de la Comunitat Valenciana, mitjançant l'assistència i la cooperació tècnica i econòmica en el manteniment dels serveis socials generals, especialment als municipis de menor capacitat econòmica i de gestió. Tot això, d'acord amb el que estableix la Llei 5/1989, de 6 de juliol, de Serveis Socials de la Comunitat Valenciana; la Llei 7/1985, de 2 d'abril, que regula les Bases de Règim Local, i el Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de Règim Local.  
A més a més, i com a novetat en l'estructura d'aquesta Ordre d'Ajudes en matèria de Serveis Socials, s'introdueix una nova secció en el capítol II, dedicada als programes d'Atenció Primària de Reinserció Social de Menors Infractors.  
Això respon a la necessitat de desenvolupar el Programa Autonòmic de Protecció de Menors (PROMEN), per al pròxim exercici, i té el seu fonament jurídic en la disposició addicional segona de la Llei de la Infància de la Generalitat Valenciana, per la qual es disposa la formalització de convenis de col·laboració que s'han de subscriure amb les entitats locals i les entitats privades sense ànim de lucre en aquesta matèria.  
En virtut de tot això, i fent ús de les facultats que em confereix l'article 35e. de la Llei 5/1983, de 30 de desembre, del Govern Valencià i l'article 47.11 del text refós de la Llei d'Hisenda Pública de la Generalitat Valenciana, i el Decret 262/1995, de 29 d'agost, del Govern Valencià, pel qual s'aprova el Reglament Orgànic i Funcional,  
Ordene  
Títol I  
Ajudes i subvencions  
Article 1  
L'objecte d'aquesta disposició és regular i convocar ajudes i subvencions en matèria de serveis socials, adreçades a sufragar les prestacions i els serveis següents:  
I) Pla de Mesures d'Inserció Social  
II) Serveis socials generals  
III) Serveis socials especialitzats  
IV) Prestacions econòmiques individualitzades, en les diferents modalitats, regulades en el capítol IV d'aquesta ordre.  
Capítol I  
Pla de Mesures d'Inserció Social  
Article 2. àmbit  
Es convoquen ajudes per al desenvolupament i la implantació del Pla de Mesures d'Inserció Social de la Comunitat Valenciana establertes pel Decret 132/1990 de 23 de juliol (DOGV n. 1.376)  
Aquestes ajudes tindran en compte el que estipula per a serveis socials generals, capítol II, secció primera d'aquest títol, en els aspectes no regulats en aquest capítol.  
Article 3. Objecte  
Les ajudes regulades en aquest capítol tindran per objecte:  
- Programes d'Integració, definits en el capítol II, secció I del Decret 132/1990, de 23 de juliol (DOGV n. 1.376).  
- Les prestacions econòmiques reglades; tal com es regulen en el capítol II, secció III del Decret 132/1990, abans esmentat.  
- El pagament de salaris i seguretat social del personal encarregat del desenvolupament del Pla de Mesures d'Inserció Social.  
Article 4. Sol·licitants  
Podran sol·licitar aquestes ajudes els ajuntaments, les agrupacions de municipis i les mancomunitats.  
Article 5. Prioritats  
Tindran prioritat absoluta en la concessió de les ajudes els ens locals acollits en l'actualitat a aquest Pla.  
Les noves incorporacions seran ateses d'acord amb la dotació de recursos i de criteris de necessitat social i de població.  
Pel que fa als conceptes, es prioritzaran les prestacions sobre els programes i tots dos sobre el personal.  
Quant als programes, tindran prioritat els de caràcter integral i d'utilització conjunta amb altres recursos adscrits a l'assistència sanitària, la promoció educativa, o altres d'anàlegs.  
Article 6. Documentació  
La documentació que s'haurà de presentar serà la següent:  
a) Sol·licitud, d'acord amb el model oficial, emplenada correctament, signada per l'alcalde-president de l'ajuntament o representant legal de l'entitat.  
Serà imprescindible l'emplenament de les dades que es refereixen al pressupost:  
- total del pressupost de l'entitat,  
- quantitat total assignada a Serveis Socials, i  
- quantitats corresponents a cadascun dels programes i/o conceptes sol·licitats.  
b) Descripció dels programes que pretenguen desplegar, segons el model de la sol·licitud.  
Article 7. Característiques de les prestacions  
Les prestacions econòmiques reglades estan adreçades a persones físiques o unitats de convivència que no tinguen mitjans de subsistència i en què concórreguen factors de risc, a fi de donar suport i d'afavorir la seua integració social.  
Les condicions, els requisits i els procediments administratius són els que regula el Decret 132/1990, de 23 de juliol, del Consell de la Generalitat Valenciana (DOGV n. 1.376) i l'Ordre d'11 de setembre de 1990, de la Conselleria de Treball i Seguretat Social (DOGV n. 1.400).  
Article 8. Concessió de les prestacions  
Per a la concessió de les prestacions econòmiques reglades (PER) serà condició necessària la integració prèvia, per part de l'ajuntament del sol·licitant, en el Pla de Mesures d'Inserció Social, mitjançant Resolució de la Conselleria de Treball i Afers Socials.  
Article 9. Import de les prestacions  
L'import de la prestació serà el que establisca la Llei de Pressupostos de l'Estat per a les pensions no contributives en el seu còmput anual. L'import mensual que en resulte serà incrementat quan amb el sol·licitant convisquen familiars a càrrec seu d'acord amb l'escala següent:  
- pel primer familiar, 3.000 PTA mensuals,  
- pel segon familiar, 2.000 PTA mensuals,  
- pel tercer familiar, 1.500 PTA mensuals, i  
- pel quart familiar, 1.500 PTA mensuals.  
L'existència de més de quatre membres familiars a càrrec seu no podrà implicar més increments, per la qual cosa l'import màxim mensual que es pot augmentar, per familiars a càrrec seu, no podrà ultrapassar les 8.000 pessetes.  
Capítol II  
Serveis socials generals  
Article 10  
Les ajudes per a serveis socials generals podran ser destinades a les entitats locals titulars d'aquests, segons la regulació que s'estableix en la secció primera d'aquest capítol, o a entitats privades que desenvolupen programes de convivència, cooperació i intervenció social, regulats en la secció segona d'aquest.  
Secció Primera  
Serveis socials generals d'entitats locals  
Article 11. àmbit  
Es convoquen ajudes per a contribuir a la implantació i al desenvolupament del Serveis socials generals de caràcter global i polivalent, organitzats sota la responsabilitat pública, que atenen la problemàtica social de qualsevol ciutadà, el desenvolupament comunitari, i la prevenció primària de situacions de segregació o marginació.  
Article 12. Objecte de l'ajuda  
Les ajudes destinades als serveis socials generals seran de tres classes:  
a) Ajudes per al pagament de salaris i Seguretat Social dels professionals dels equips socials de base integrats per un o diversos dels professionals de l'acció social.  
b) Ajudes per al manteniment de centres socials com a recursos bàsics dels Serveis Socials Generals.  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV, n. 1.291):  
1. Programes d'informació, d'assessorament i d'orientació sobre els drets i els recursos socials existents per a la resolució de les necessitats.  
2. Programes d'emergència social l'objecte dels quals és l'atenció de les necessitats bàsiques de les persones que no poden satisfer-les per elles mateixes.  
3. Programes de convivència l'objectiu dels quals és afavorir la integració comunitària.  
4. Programes de cooperació social l'objectiu dels quals és potenciar la vida de la comunitat, propiciar alhora la participació en tasques comunes, i fomentar la iniciativa social i el voluntariat.  
5. Programes d'intervenció per a la prevenció i la inserció en el medi social.  
Article 13. Sol·licitants  
Podran sol·licitar les ajudes per a serveis socials generals regulades en aquesta secció les corporacions locals, les agrupacions de municipis i les mancomunitats.  
Article 14. Obligacions de les entitats subvencionades  
- No han de minorar ni anul·lar la consignació que les entitats locals haurien previst inicialment en el pressupost per a aquesta finalitat.  
- Comunicar la percepció de qualsevol altre ingrés o ajuda d'idèntica o anàloga naturalesa.  
- Atendre els pagaments de les obligacions que s'hi contrauen.  
- Formalitzar adequadament els documents de seguiment tècnic i financer elaborats per la Direcció General de Serveis Socials.  
- Col·laborar amb el seguiment i l'avaluació que s'establisca mitjançant comissions o altres instruments que s'articulen.  
- Atenir-se a la coordinació i a la planificació que establisca l'òrgan competent de la Generalitat en matèria de Serveis Socials.  
- Assumir les actuacions de control financer que corresponen a la Intervenció General en relació amb la subvenció.  
Article 15. Prioritats  
Tindran caràcter prioritari per a la concessió de les ajudes els programes següents:  
- Els iniciats en exercicis anteriors i que siga convenient la seua continuïtat.  
- La potenciació dels Equips Socials de Base en tots els ajuntaments subvencionats. Les ajudes s'adreçaran a la contractació de figures professionals de psicòlegs i treballadors socials amb la finalitat de realitzar els informes necessaris per a la tramitació dels acolliments familiars, de les adopcions, dels abonaments-residència i de les ajudes econòmiques, d'acord amb la normativa que hi ha.  
- La implantació del sistema informàtic d'usuaris de serveis socials (SIUSS).  
- Nous programes adreçats a grups de persones desafavorides, com ara immigrants i exreclusos.  
- Atenció a famílies desafavorides i en situació de risc social.  
- Atenció a adolescents tutelats.  
- Programes d'acolliment familiar: captació, seguiment i formació de famílies.  
- Programes de prevenció i de rehabilitació adreçats a menors en situació de risc i d'inadaptació social amb l'objectiu d'aconseguir la seua inserció laboral i social.  
Article 16. Import  
La quantia que s'assignarà a cadascun dels programes tindrà en compte els factors de caràcter general següents:  
a) El nivell d'execució i l'avaluació d'aquest programa en l'exercici de 1996 i en altres exercicis anteriors.  
b) El pressupost que la corporació local dedica als Serveis Socials en relació amb el pressupost general d'aquella.  
c) Les necessitats objectives del municipi, originades per la seua problemàtica social. Se'n consideraran factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa. En determinats programes de Serveis Socials Generals definits reglamentàriament, l'import de la subvenció serà resultat de multiplicar el mòdul establert pel número d'habitants que hi haja en el padró municipal de l'exercici anterior, alhora que es tindran en compte els factors correctors esmentats més amunt.  
d) La dotació de recursos ja existents al municipi segons els indicadors establerts en la territorialització.  
e) La col·laboració de l'ajuntament amb els centres de la Generalitat Valenciana que realitzen funcions de promoció i d'inserció social, amb especial referència a aquells Serveis Socials Especialitzats que trascendisquen l'àmbit municipal.  
f) La participació de les diputacions provincials en el manteniment i en finançament dels corresponents programes.  
g) Les competències i les responsabilitats en matèria de Serveis Socials dels municipis, d'acord amb el que preveu la Llei 7/1985, de Bases de Règim Local.  
Article 17. Documentació  
La documentació que hauran de presentar les corporacions locals serà la següent:  
a) Sol·licitud, d'acord amb el model oficial, correctament formalitzada, signada per l'alcalde-president de l'ajuntament o representant de l'entitat. Serà imprescindible l'emplenament de les dades referides al pressupost:  
- total del pressupost de l'entitat,  
- quantitat assignada als serveis socials, i  
- quantitats corresponents a cadascun dels programes sol·licitats.  
b) Descripció dels programes que pretenguen desplegar, d'acord amb el model de la sol·licitud.  
Secció Segona  
Programes de serveis socials generals gestionats per entitats privades.  
Article 18. àmbit  
Es convoquen ajudes, amb caràcter extraordinari, per al desenvolupament de programes de convivència, de cooperació i d'intervenció social, gestionats per entitats sense ànim de lucre, que col·laboren amb els Serveis Socials Generals municipals.  
Aquestes ajudes tindran en compte el que estableix per a Serveis Socials Especialitzats, capítol III d'aquest títol, en els aspectes no regulats en aquesta secció.  
Article 19. Objecte  
Les ajudes destinades seran per al desenvolupament de programes de convivència, de cooperació i d'intervenció social, definits en el títol II, de l'Ordre de 9 d'abril de 1990, de la Conselleria de Treball i Seguretat Social (DOGV n. 1.291).  
Dels imports subvencionats, se'n podran destinar fins un màxim del 25% per a despeses de manteniment de locals, i fins un màxim del 5% per a despeses de dietes i de desplaçaments; sempre que el cost d'aquests no siga assumit o subvencionat per altra entitat o per altre mitjà.  
Article 20. Sol·licitants  
Les entitats sense ànim de lucre podran sol·licitar subvencions per a 1997, sempre que reunisquen les condicions següents:  
a) Estar registrada en el Registre de la Direcció General de Serveis Socials.  
b) Tenir com a funció principal, d'acord amb les regles de la institució, l'atenció d'aquells grups socioassistencials que la Llei 5/1989, de 6 de juliol, de Serveis Socials de la Comunitat Valenciana, (DOGV n. 1.105), en l'article 4 considera àrees d'intervenció prioritària.  
c) Acordar amb els Serveis Socials del municipi i amb la Direcció General de Serveis Socials, si el seu àmbit és supramunicipal, la coordinació dels seus programes i actuacions.  
Article 21. Prioritats  
Tindran prioritat aquells programes destinats a:  
- Programes subvencionats en l'exercici anterior la continuïtat dels quals es crega convenient.  
- Programes d'acolliment familiar: captació de famílies i seguiment.  
- Programes experimentals per a la prevenció de mals tractes en menors en prevenció e intervenció en famílies en situació de risc.  
- L'atenció d'adolescents tutelats.  
- Potenciar la integració social de beneficiaris de prestacions econòmiques reglades, d'acord amb la implantació del Pla de Mesures d'Inserció Social a la Comunitat Valenciana.  
- Fomentar l'autoajuda, la promoció del voluntariat social i el suport als col·lectius implicats en àrees d'intervenció com ara Tercera Edat, afectats d'Alzheimer, discapacitats, etc., com a alternatives a l'ingrés a centres.  
- Impulsar accions integrades d'atenció als sectors objecte d'aquesta convocatòria, amb caràcter globalitzador.  
- Afavorir la convivència i la integració de les persones amb discapacitat, dels discapacitats per malaltia mental, de la tercera edat, de les dones i dels menors en situació de risc, de les minories ètniques i dels transeünts.  
- Col·laborar en les accions de normalització pel que fa a les intervencions adreçades a reclusos i a exreclusos.  
- Fomentar els programes adreçats a la formació bàsica de mestresses de casa per a l'atenció d'ancians o ancianes en l'àmbit familiar.  
- Programes d' "estades de respir", especialment per a aquelles famílies que tinguen al seu nucli alguna persona discapacitada.  
Article 22. Documentació  
Les entitats sol·licitants hauran d'aportar la documentació següent:  
- Sol·licitud, d'acord amb el model oficial, correctament formalitzada, subscrita per qui posseeix la representació legal de l'entitat. Els programes que se sol·liciten seran descrits respectant el model que figura en aquesta sol·licitud.  
- Les sol·licitud referides a programes del Sector de Família, Infància i Joventut hauran d'emplenar-se en una instància independent per a cada programa o servei.  
- Certificat de coordinació dels programes i de les actuacions de l'entitat amb la corporació local, expedit per aquesta. Si l'àmbit d'actuació és supramunicipal, la certificació serà expedida per la Direcció General de Serveis Socials.  
- Breu memòria descriptiva de les activitats desenvolupades durant 1996 i de les fonts de finançament de l'entitat.  
Secció Tercera  
Programes d'atenció primària de reinserció social de menors infractors  
Article 23. àmbit i objecte  
Es convoquen ajudes per al formalització de convenis específics de col·laboració en què es regularan les condicions per a l'exercici i la implantació de programes de reinserció social adreçats a acomplir les mesures d'atenció primària de reinserció previstes en l'article 29 de la Llei de la Infància 7/1994, de 5 de desembre, de la Generalitat Valenciana i en els quals s'establiran les funcions i la necessària coordinació amb la Generalitat Valenciana.  
Article 24. Sol·licitants  
Els ajuntaments, les agrupacions de municipis, les mancomunitats i les entitats privades sense ànim de lucre.  
Pel que fa a aquestes últimes, hauran d'estar inscrites en el Registre d'Entitats, Centres i Serveis de Serveis Socials de la Direcció General de Serveis Socials i haurà d'existir voluntat de compromís de col·laboració amb els ajuntaments on s'implante el programa.  
Article 25. Criteris i prioritats  
Els programes de mesures de règim obert (llibertats vigilades, prestació de serveis en benefici de la comunitat, internaments de cap de setmana i reparació extrajudicial) per a menors infractors subvencionats en anys anteriors i que la continuïtat dels quals es crega convenient.  
Article 26. Documentació  
- Sol·licitud expressa, d'acord amb el model oficial i correctament formalitzada, signada per l'alcalde-president de l'ajuntament o representant legal de l'entitat.  
- Plantilla de personal, titulació i modalitat contractual d'aquesta.  
- Memòria de l'exercici anterior en el desplegament d'aquests programes, si n'hi haguera hagut, nombre de menors atesos i tipus de mesures preses.  
- Programes d'actuació per a l'exercici sol·licitat, sistema d'avaluació previst i recursos disponibles.  
No obstant això, les entitats sol·licitants hauran d'aportar la documentació que la Direcció General de Serveis Socials requerisca.  
Article 27. Obligacions  
A més de les generals relatives a les obligacions que estableix la legislació vigent per als perceptors de fons públics, de control financer i d'inspecció pels òrgans competents, caldrà:  
- Atendre els requeriments i les resolucions judicials que la direcció territorial de Serveis Socials remeta, en aplicació de les funcions que la Llei 4/92, de 5 de juny, sobre reforma de la Llei que regula la competència i el procediment dels jutjats de menors, assigna a les entitats públiques competents en la matèria.  
- Observar el procediment i les instruccions que sobre aquesta matèria dicte la Direcció General de Serveis Socials.  
Article 28. Import  
Els imports convinguts recolliran el personal, les activitats i, si escau, les despeses de desplaçament i les assegurances de responsabilitat Pel que fa al personal, amb referència exclusiva als titulats en disciplines relacionades amb la intervenció social i amb àrees assimilables, dels grups A i B, llevat que hi haguera personal amb una altra titulació que ja estiguera realitzant aquestes mesures en exercicis anteriors.  
Pel que fa a les quanties que s'assignen a les diferents entitats en concepte de personal, valdran els imports establerts per a les ajudes de manteniment de serveis socials.  
Capítol III  
Serveis socials especialitzats  
Article 29. àmbit i objecte  
Es convoquen ajudes per a manteniment de centres i/o concert de places de serveis socials especialitzats adreçats a atendre necessitats socials específiques, en els sectors següents:  
1. Discapacitats,  
2. Discapacitats per malaltia mental,  
3. Tercera edat,  
4. Família, Infància i joventut,  
5. Dones en situació de risc social; i  
6. Altres grups marginats o en situació de desprotecció social.  
No podran ser subvencionats aquells projectes que s'ajusten a programes propis d'altres organismes, sense perjudici de la necessària col·laboració per al cas de matèries concurrents.  
Les ajudes destinades a aquests serveis finançaran tant les despeses de personal com el manteniment de programes, serveis i centres d'acord amb els mòduls establerts en l'annex I.  
Article 30. Sol·licitants  
Podran sol·licitar aquestes ajudes els titulars, representants dels centres, sempre que aquests disposen de l'acreditació, regulada en el capítol I del títol III del Decret 40/1990, de 26 de febrer, del Govern de la Generalitat Valenciana (DOGV n. 1.274).  
No obstant això, i amb caràcter excepcional, podran ser subvencionats els centres als quals, per estar en funcionament i en procés d'obtenir l'acreditació definitiva, siga procedent la concessió, sobre la base d'extrema necessitat i d'interès públic.  
Article 31. Criteris i prioritats  
S'estableixen els criteris i les prioritats següents:  
- Els serveis que es determinen en la planificació general de Serveis Socials.  
- Els ens públics quan presenten programes idèntics i d'igual qualitat que els de les entitats privades.  
- S'atendran, en primer lloc, les necessitats dels serveis i dels centres que actualment estiguen en funcionament i, en segon lloc, els de nova creació.  
Article 32. Obligacions dels beneficiaris  
Tots els sol·licitants d'ajudes per a centres de serveis socials especialitzats adquireixen, per la concessió d'aquestes, a més de les obligacions inherents a l'acreditació, les següents:  
1. Atendre els requeriments de l'òrgan competent en matèria de Serveis Socials quant a la demanda de places i/o serveis, respectant sempre el caràcter propi de l'entitat i l'adequada qualitat d'aquests. També han de comunicar la baixa d'atesos en un termini màxim de tres dies.  
2. No es pot minorar ni anul·lar la consignació que l'entitat sol·licitant haurà establert inicialment en el seu pressupost per a aquesta finalitat.  
3. Facilitar als òrgans competents de la Direcció General de Serveis Socials, a requeriment d'aquests, tota la informació econòmica, fiscal, laboral, tècnica i de qualsevol tipus que sol·liciten les unitats administratives dependents de la Direcció General de Serveis Socials, sense perjudici de la confidencialitat exigible.  
4. Notificar a l'òrgan competent en matèria de Serveis Socials la sol·licitud i la concessió de tota ajuda per part d'altres organismes públics. Donat cas que aquestes ajudes foren diferents de les inicials previstes en la sol·licitud, l'entitat sol·licitant sotmetrà l'expedient, per a l'estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.  
5. Assumir les actuacions de control financer que corresponen a la Intervenció General en relació amb la subvenció.  
6. Col·laborar amb la Generalitat Valenciana en polítiques integrals, per tal d'afavorir la coordinació i la integració dels centres, serveis, programes i les activitats en el camp dels Serveis Socials.  
7. No es pot alterar la finalitat de les subvencions i s'han d'acomplir les obligacions que estableix la legislació vigent per als perceptors de fons públics.  
8. Facilitar la inspecció i el control de la Conselleria de Treball i Afers Socials, i en particular de la Direcció General de Serveis Socials, a fi de conèixer qualsevol aspecte de l'activitat objecte de la subvenció.  
9. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.  
10. Justificar les ajudes concedides en el termini màxim establert en aquesta norma.  
Article 33. Exclusions  
Queden expressament exclosos d'aquestes ajudes els conceptes següents:  
- Les quotes a associacions o federacions  
- Els serveis específicament acadèmics dels centres o d'anàlogues característiques de competència directa d'altres departaments.  
- En general, tots aquells conceptes que, per la seua naturalesa, poden ser objecte d'atenció d'altres organismes públics, o derivats d'altres exercicis econòmics.  
Article 34. Documentació  
En relació amb la documentació es tindrà en compte això:  
a) Cada entitat podrà sol·licitar, en una única sol·licitud, les subvencions per als centres i/o programes de la seua titularitat, a partir de la qual es formularà un expedient bàsic del qual es derivaran peces separades, i aquestes es podran resoldre independentment.  
Les sol·licituds referides al Sector de Família, Infància i Joventut hauran d'emplenar-se en una instància independent per a cada programa o servei.  
b) La sol·licitud, d'acord amb el model oficial, es facilitarà en les direccions territorials de Treball i Afers Socials, i serà subscrita per qui posseeix la representació de l'entitat. Es formalitzaran adequadament tots els apartats, i s'hi farà esment especial a:  
- pressupost d'ingressos i de despeses de la gestió ordinària de l'exercici per al qual se sol·licita la subvenció,  
- relació de la plantilla de personal del centre,  
- programa d'actuació del centre per a l'exercici sol·licitat i memòria de l'exercici anterior, i  
- relació nominal de beneficiaris, i ressenya de les pensions, les ajudes i les aportacions d'aquests.  
La documentació de les sol·licituds referides al Sector de Família, Infància i Joventut hauran de recollir la relació de plantilla de personal, la titulació d'aquesta, la modalitat contractual i la documentació acreditativa o compromís escrit de tenir contractada la plantilla a data d'1 de gener de 1997.  
No obstant això, les entitats sol·licitants hauran d'aportar qualsevol altra documentació que siga requerida per la Direcció General de Serveis Socials i que siga necessària per a poder comprovar el compliment dels requisits exigits per a accedir a les ajudes o per a valorar les característiques de les accions que pretenen desplegar a l'efecte de determinar, si escau, la quantia de les ajudes.  
Article 35. Comissions mixtes  
Es podran crear comissions mixtes per a vetlar pel procés d'admissió i d'atenció de beneficiaris als centres afectats per aquesta ordre. Seran d'àmbit provincial i es reuniran en els terminis que establisquen les direccions territorials de Treball i Afers Socials i quan circumstàncies excepcionals així ho aconsellen.  
Capítol IV  
Prestacions econòmiques individualitzades  
Article 36. àmbit  
Es convoquen ajudes econòmiques adreçades a persones individuals o nuclis familiars per tal de remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, i aconseguir així el seu normal desenvolupament humà i social.  
Correspondrà a les corporacions locals la gestió d'aquestes ajudes, subvencionades prèviament a aquesta corporació, en els termes regulats per aquesta convocatòria i per la posterior normativa que es dicte. Les direccions territorials de Treball i Afers Socials sols tramitaran les sol·licituds quan es produïsca una situació excepcional, amb la justificació prèvia d'aquesta situació.  
Article 37. Objecte  
Tindran la consideració de Prestacions Econòmiques Individualitzades les modalitats següents:  
1. Ajudes d'emergència.  
2. Ajudes per al desenvolupament personal.  
3. Ajudes d'acolliment familiar.  
4. Ajudes d'atenció institucionalitzada.  
Les ajudes podran atorgar-se a subjectes concrets, amb caràcter periòdic o per una sola vegada en l'exercici econòmic, per a serveis esporàdics i adquisicions puntuals.  
Article 38. Sol·licitants  
Podran sol·licitar les ajudes les persones que es troben en situació de greu necessitat i reunisquen els requisits següents:  
- Que la renda per càpita de la unitat familiar a què pertany el sol·licitant, no supere la quantia anual de 500.000 PTA, per a les ajudes d'emergència.  
- Que dispose de la prescripció tècnica en la qual es determine la necessitat de l'acció objecte de l'ajuda, bé pels serveis tècnics municipals, bé per les direccions territorials de Serveis Socials.  
Article 39. Exclusions i incompatibilitats  
Queden explícitament excloses d'aquestes ajudes:  
- Aquelles que siguen competència institucional d'altres organismes públics.  
- Aquelles que hagen estat subvencionades, per aquest concepte, per altres organismes.  
- Adquisicions realitzades i actuacions executades amb anterioritat a la petició de l'ajuda. No obstant això, s'hi podran preveure situacions excepcionals, justificades com cal.  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen aquests supòsits i necessitats, mitjançant institucions públiques o privades subvencionades, i s'establirà el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.  
Article 40. Determinació del límit d'ingressos  
Es consideraran ingressos familiars la totalitat dels ingressos procedents de tots els membres de la unitat familiar.  
Es comptabilitzaran tots els ingressos provinents de sous, rendes, propietats, interessos bancaris, incloent-hi les pensions o les ajudes de qualsevol dels seus membres, corresponents a institucions públiques.  
Es consideraran membres de la unitat familiar aquells que conviuen al domicili familiar i, en el cas d'Ajudes d'Atenció Institucionalizada, a més, els obligats a "prestacions d'aliments", d'acord amb el que estableix el Codi Civil.  
Els ingressos fan referència a imports nets.  
Caldrà justificar documentalment els ingressos o la falta d'aquests. Així mateix caldrà acreditar el nombre de membres que formen la família.  
La renda per càpita s'obtindrà en dividir els ingressos entre el nombre de membres.  
Article 41. Determinació de la concessió  
Per a la concessió de les ajudes s'exigirà als sol·licitants que complisquen els requisits de caràcter general que regula l'article 32, i els específics per a l'ajuda que sol·licita.  
La quantia de la concessió estarà d'acord amb els ingressos globals familiars, amb el cost de l'acció i/o mòdul màxim estipulat en l'annex II d'aquesta ordre.  
La quantia màxima que s'atorgarà no podrà ultrapassar, en cap cas, el mòdul que s'estipula en l'annex II o el cost de la necessitat que tracta de cobrir.  
Article 42. Ajudes d'emergència. Tipus i característiques  
1. Són ajudes econòmiques de caràcter extraordinari destinades a pal·liar situacions d'emergència de persones amb llars independents afectades per un estat de necessitat. Van adreçades a la unitat de convivència.  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que podria correspondre al beneficiari o a un altre membre de la llar, per a aquesta finalitat.  
3. Serà requisit per a l'obtenció d'aquesta ajuda que el beneficiari no dispose d'ingressos suficients per a afrontar les despeses derivades de la situació d'emergència.  
4. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:  
a) Despeses imprescindibles per a l'ús de l'habitatge habitual.  
b) Despeses excepcionals en què concórreguen circumstàncies de greu o urgent necessitat social i que es consideren d'interès per a l'atenció de persones amb important problemàtica.  
c) Despeses destinades a cobrir necessitats bàsiques familiars.  
Article 43. Ajudes de desenvolupament personal. Tipus i característiques  
Comprèn totes aquelles mesures que possibiliten a persones amb problemes motòrics o sensorials el manteniment en l'entorn social propi, incrementant alhora la seua autonomia i afavorint les relacions i la integració en la societat. S'articulen a través de les modalitats següents:  
1. Capacitat de desplaçament. Mesures destinades a facilitar els desplaçaments, per mitjans propis i autònoms, d'aquelles persones que pels seus greus problemes motòrics tenen impediments per a la utilització dels mitjans de transport públic.  
1.1 Es consideren els tipus següents:  
- adquisició del vehicle, i  
- adaptació d'un vehicle de motor.  
1.2. S'estableixen com a requisits:  
a) Estar afectat d'una minusvalidesa greu que li impedisca la utilització dels mitjans de transport públic, d'acord amb el dictamen tècnic corresponent.  
b) Posseir el permís de circulació. Aquest requisit sols es podrà obviar quan el sol·licitant estiga incapacitat per a la seua obtenció.  
c) Garantir, mitjançant declaració jurada, l'afectació del vehicle al seu ús exclusiu i privat durant un període mínim de sis anys.  
d) No haver obtingut, en un termini anterior a cinc anys, ajuda per aquest concepte, llevat que siga de provada necessitat.  
e) Ajustar l'adaptació que se sol·licita a allò que estableix el permís de conduir. Quan el sol·licitant no puga obtenir-lo a causa de la seua minusvalidesa, s'ajustarà a allò que s'assenyala en la prescripció tècnica.  
f) La potència fiscal del vehicle no sobrepassarà els 11 cavalls, llevat dels vehicles destinats a acompanyants. En aquests casos es valorarà l'adequació del model i les característiques del vehicle a les necessitats del minusvàlid i les condicions familiars del titular acompanyant.  
2. Ajudes per a l'eliminació de barreres arquitectòniques existents a l'habitatge propi o a l'edifici del minusvàlid o de l'ancià i que obstaculitzen la seua mobilitat. Comprendrà les transformacions o reformes que contribuïsquen a evitar els obstacles i a facilitar la mobilitat.  
2.1. S'estableixen com a requisits:  
a) Que hi haja obstacles objectius, tant per part de l'individu, que no pot utilitzar els sistemes normals a causa dels seus greus problemes motòrics o sensorials, com per part de l'entorn, que presenta dificultats materials que dificulten el desenvolupament de l'individu.  
b) Que no haja obtingut el sol·licitant, en un termini anterior a cinc anys, ajudes pel mateix concepte, llevat que siga de provada necessitat i d'obligat canvi de domicili.  
c) Disposar de la prescripció tècnica corresponent en què s'especificarà:  
- Necessitat tècnica de l'ajuda  
- Repercussions positives que la seua concessió origina a l'interessat i les negatives que pot ocasionar la denegació.  
- Idoneïtat d'allò que ha sol·licitat per a cobrir la necessitat que planteja el subjecte.  
3. Ajudes tècniques. Són considerades així l'adaptació funcional de l'habitatge, l'adquisició d'estris necessaris per al desenvolupament en la vida ordinària i els audiòfons.  
Pel que fa a l'adaptació de l'habitatge i dels estris, tan sols se subvencionaran els elements necessaris per a augmentar l'accessibilitat i l'autonomia d'actes de la vida diària de l'ancià o del minusvàlid, com ara grues, instruments de comunicació i estris de menjar, de beguda, d'endreç personal, etc.  
Els requisits d'aquestes ajudes seran els descrits en el punt 2.1 d'aquest article.  
En la concessió d'ajudes tècniques i d'eliminació de barreres es consideraran exclusivament els elements relacionats amb les necessitats d'accessibilitat, dels quals seran exclosos aquells que signifiquen una millora a l'habitatge o aquells que no estiguen directament relacionats amb els impediments físics i/o sensorials.  
Article 44. Ajudes d'acolliment familiar. Tipus i característiques  
Figura jurídica de caràcter administratiu o judicial i que atorga la guarda d'un menor a una persona o a un nucli familiar, amb l'obligació d'atendre'l, d'alimentar-lo i d'educar-lo per un temps, per tal d'integrar-lo en una vida familiar que substituïsca o complemente temporalment la seua natural.  
L'article 173 bis del Codi Civil, en la redacció feta per la Llei 1/96, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil, diu que l'acolliment familiar podrà adoptar les modalitats següents depenent de la seua finalitat:  
- Simple, que tindrà un caràcter transitori, bé perquè per la situació del menor es preveja la reinserció d'aquest en la seua pròpia família, bé sempre que s'adopte una mesura de protecció que revestisca un caràcter més estable.  
- Permanent, quan l'edat o altres circumstàncies del menor i de la seua família així ho aconsellen i així siga reconegut pels serveis del d'Atenció al Menor.  
- Preadoptiu, quan té com a finalitat l'adopció d'un menor. S'estableix un període d'adaptació del menor a la família.  
Per a la tramitació d'aquest tipus d'ajudes és necessari tenir formalitzada, per part de la direcció Territorial de Treball i Afers Socials, amb caràcter previ, una resolució administrativa a aquest efecte.  
Són exclosos d'aquestes ajudes els acolliments familiars preadoptius.  
Article 45. Ajudes d'Atenció Institucionalitzada. Tipus i característiques  
Comprèn aquelles mesures de necessària aplicació quan s'han exhaurit o quan resulten insuficients els recursos de caràcter individual o comunitari per a atendre les necessitats de l'individu que requereix l'atenció especialitzada en un centre residencial en el Sector de Discapacitats.  
Aquest centre haurà d'estar correctament autoritzat per l'administració de la Generalitat Valenciana d'acord amb la normativa vigent en la matèria o per l'administració pública competent, quan el centre no estiga en l'àmbit de la Comunitat Valenciana.  
Sols es podrà concedir aquestes ajudes quan no hi haja disponibilitat de places a centres propis o subvencionats o quan aquests centres no siguen adequats per a les característiques del sol·licitant. Si hi ha concessió de l'ajuda i amb posterioritat s'adjudica una plaça en centre públic o subvencionat, se suspendrà automàticament l'ajuda econòmica concedida.  
No podran ser subvencionats imports corresponents a "preus públics", o els equivalents d'entitats privades subvencionades.  
Requisits per a aquest tipus d'ajudes:  
a) Haver sol·licitat plaça en una residència pública i estar en la llista d'espera.  
b) Que hi haja causes que justifiquen l'internament com ara:  
1) Patir una deficiència de caràcter profund, gran invalidesa o una associació de disminucions que limite greument les seus capacitats físiques, psíquiques o sensorials, i que reduïsca la seua autonomia i li impedisca una vida independent.  
2) No tenir domicili o tenir una situació familiar greu que impedisca l'atenció de l'individu que, per les seues particulars característiques, no pot desenvolupar una vida autònoma.  
3) Requerir un internament per tal de continuar un procés rehabilitador.  
4) Tenir més de 16 anys, en el cas de minusvalideses. Sols en situacions excepcionals es consideraran edats inferiors.  
Article 46. Documentació  
1. Justificació dels ingressos de la unitat familiar.  
2. Sol·licitud, d'acord amb el model oficial, subscrita pel beneficiari o pel seu representant legal, correctament formalitzada, a la qual s'adjuntarà els documents següents, segons el tipus d'ajuda sol·licitada:  
2.1 Per a Ajudes de Capacitat de Desplaçament:  
a) Pressupost del vehicle i/o de l'adaptació que s'ha de realitzar.  
b) Fotocòpia del carnet de conduir, si escau.  
c) Declaració jurada que el vehicle serà per a ús exclusiu i privat i per un període mínim de sis anys.  
2.2 Ajudes per a l'Eliminació de Barreres Arquitectòniques:  
a) Dos pressupostos de les adaptacions que s'han de realitzar  
b) Justificació de la propietat de l'habitatge o l'autorització del propietari per a realitzar les obres.  
c) Permisos municipals, si escau.  
2.3 Ajudes Tècniques: dos pressupostos corresponents a l'adquisició que se sol·licita.  
2.4 Ajudes d'Atenció Institucionalitzada.  
a) Fotocòpia del document que acredita la sol·licitud de plaça en un centre públic.  
b) Pressupost del centre on pretén ingressar i en què conste: l'existència de plaça, el preu d'aquesta, la tipologia del centre i la data aproximada en què el beneficiari s'hi pot incorporar.  
Als barris d'acció preferent es podran acumular diverses sol·licituds quan es tracte de situacions similars, i també fer valer un informe social globalitzat per a tots ells.  
Títol II  
Procediment  
Capítol I  
Lloc i termini de presentació  
Article 47. Lloc de presentació  
1. Les sol·licituds d'ajuda per a serveis socials generals i especialitzats es presentaran, juntament amb la documentació requerida, en la direcció territorial de Treball i Afers Socials de la província on radique el centre o servei per al qual se sol·licita la subvenció, sense perjudici del que disposa l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
2. Les sol·licituds de les Ajudes Individualitzades es presentaran, juntament amb la documentació requerida, a l'ajuntament del municipi on residisquen els sol·licitants. Els ajuntaments trametran, informades com cal, a les direccions territorials de Treball i Afers Socials, les sol·licituds d'ajuda per a l'eliminació de barreres arquitectòniques.  
Article 48. Terminis de presentació  
El termini de presentació de sol·licituds serà el següent:  
1. Per a Serveis Socials Generals i Especialitzats el termini serà de 30 dies naturals comptadors des de l'endemà de la publicació d'aquesta ordre en el DOGV.  
2. Per a Prestacions Econòmiques Individualitzades, des de l'endemà de la publicació d'aquesta ordre fins el 31 d'octubre de 1997. No obstant això, es podran admetre i tramitar fora del termini establert aquelles sol·licituds d'ajudes que no admeten demores, sempre que s'acredite documentalment l'aparició de la necessitat fora del termini normal de presentació de sol·licituds.  
Capítol II  
Tramitació, resolució i recursos  
Article 49. Valoració  
L'òrgan competent en matèria de Serveis Socials fixarà els límits màxims d'acord amb les disponibilitats pressupostàries, per a la valoració i la concessió de les subvencions tenint en compte la planificació, la racionalització dels serveis i les limitacions pressupostàries.  
Article 50. Instrucció  
1. Una vegada rebudes les sol·licituds, les direccions territorials de Treball i Afers Socials les verificaran i podran realitzar d'ofici les actuacions que consideren necessàries per a la determinació, la coneixença, i la comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es requerirà l'interessat perquè, en el termini de 10 dies, repare la falta o aporte els documents preceptius, amb indicació que, si així no ho fa, se li desistirà la seua petició i s'arxivarà l'expedient sense més tràmit. Aquest tràmit es realitzarà d'acord amb el que preveu l'article 76 de la Llei 30/1992, de 26 de novembre.  
2. Per a l'elaboració de la proposta de resolució es crearan comissions de valoració que seran reglamentades oportunament.  
3. En qualsevol fase de tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran obtenir informes dels organismes i de les entitats que s'estime convenient i realitzar les comprovacions necessàries sobre l'exactitud de tot això.  
Article 51. Resolució  
1. Es delega en el directora general de Serveis Socials la resolució de les peticions que es formulen per a Serveis Socials Generals i Especialitzats, sense perjudici del que disposa la Llei de Pressupostos de la Generalitat Valenciana.  
2. Les resolucions de les Prestacions Econòmiques Individuals seran competència de la corporació local, llevat de les ajudes per a l'Eliminació de Barreres Arquitectòniques la competència de les quals assumeix la direcció territorial de Treball i Afers Socials per delegació del conseller de Treball i Afers Socials que, així mateix, resoldrà les ajudes corresponents a municipis que no tinguen atribuïda aquesta competència.  
Excepcionalment, es podran incoar d'ofici expedients la finalitat dels quals siga subvencionar despeses ocasionades per internaments, assistència en institucions, o en famílies educadores.  
3. El termini màxim per a tramitar i resoldre les sol·licituds per a Serveis Socials Generals i Especialitzats serà de tres mesos comptadors des de la data de la resolució per la qual es dona publicitat a les línies pressupostàries previstes en aquesta ordre. La tramitació i resolució de les sol·licituds de Prestacions Econòmiques Individualitzades s'haurà de realitzar en un termini màxim de tres mesos comptadors des de la publicació de la resolució abans esmentada.  
En tots dos casos, si no recau resolució expressa en termini, s'haurà d'entendre desestimada la sol·licitud formulada per l'interessat.  
4. L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que ha de desplegar l'entitat beneficiària.  
5. Tota alteració de les condicions tingudes en compte per a la concessió de la subvenció i, en tot cas, l'obtenció concorrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
6. Podrà ser motiu de denegació la incorrecta o nul·la justificació d'ajudes d'exercicis anteriors.  
Article 52. Recursos  
1. Contra les resolucions, expresses o presumptes, dictades per la directora general de Serveis Socials o pels directors territorials de Treball i Afers Socials, en tots dos casos per delegació del conseller de Treball i Afers Socials, es podrà interposar el recurs contenciós administratiu en la forma, el termini i les condicions que determina la llei reguladora d'aquesta jurisdicció.  
2. En tot cas, per a la interposició del recurs contra les resolucions presumptes, caldrà que, amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de Règim Jurídic de les Administracions Públiques i de Procediment Administratiu Comú.   
Article 53  
La Conselleria de Treball i Afers Socials no assumirà obligacions que es deriven de la relació laboral del personal dels centres o serveis subvencionats, sinó que seran els titulars d'aquests qui respondran amb caràcter exclusiu.  
Així mateix, la concessió d'una subvenció a l'empara d'aquesta ordre, no comportarà cap obligació per part d'aquesta Conselleria d'adjudicar subvencions en exercicis posteriors.  
Títol III  
Del pagament i de la justificació de les subvencions  
Article 54. Obligacions prèvies  
Los beneficiaris de les ajudes assumiran les obligacions següents prèvies al pagament de la subvenció:  
- La submissió a les actuacions de control financer que correspon a la Intervenció General en relació amb la subvenció i les ajudes concedides.  
- Quan es produïsquen avançaments de pagament, el beneficiari de la subvenció estarà obligat a garantir-lo mitjançant l'aportació d'un aval bancari per l'import de la quantitat avançada. En el cas dels avançaments mensuals, l'aval es formalitzarà amb antelació al primer avançament i per import de tres mensualitats, és a dir, del 25% de la subvenció total, i no serà necessària cap garantia ulterior. La presentació de les garanties descrites serà condició indispensable per a poder realitzar el pagament avançat. No obstant això, pel que fa a l'establiment de garanties, valdrà allò disposat en la Llei de Pressupostos de la Generalitat Valenciana per a 1997, en particular allò que respecta a les exempcions que s'hi establisquen. En el cas de les institucions que gaudisquen d'alguna exempció tributària, es presentarà documentació que acredite la concessió efectiva d'aquesta exempció.  
Article 55. Sistema de pagament de les ajudes i subvencions  
El pagament de la subvenció es realitzarà ajustant-se als terminis i als percentatges que fixe la Llei de Pressupostos de la Generalitat Valenciana per a 1997. Aquests terminis i percentatges seran, però, especificats per disposició de la Conselleria de Treball i Afers Socials en què es fixaran els imports màxims que finançaran aquesta convocatòria, en cadascuna de les línies i apartats, i també les corresponents resolucions de concessió de les ajudes.  
Article 56. Sistema de justificació de les ajudes i subvencions  
La Direcció General de Serveis Socials podrà facilitar els models de presentació de la documentació necessària per a la justificació de les ajudes.  
Els terminis de justificació dependran de la forma de pagament que s'establisca per als diferents tipus de subvencions.  
La forma de justificació i els terminis estaran recollits també en les corresponents resolucions de concessió.  
1. Les corporacions locals justificaran el manteniment dels Serveis Socials Generals mitjançant certificat de justificació d'obligació contreta, memòria financera d'execució de despeses totals i memòria de desplegament dels programes.  
2. La justificació de les ajudes per al manteniment de programes de Serveis Socials Generals gestionades per entitats privades estarà determinada pels conceptes que hagen estat subvencionats.  
3. Donat cas que la justificació faça referència a centres de Serveis Socials Especialitzats, s'adaptarà a la tipologia de la concessió.  
3.1. Manteniment de centres. La justificació dependrà dels conceptes subvencionats, mitjançant els documents corresponents (nòmina, factures...). Les corporacions locals podran realitzar la justificació amb certificat de justificació d'obligació contreta.  
3.2. Les subvencions establertes partint del preu/plaça es podran justificar mitjançant la corresponent nòmina d'atesos i l'informe del director territorial de Treball i Afers Socials que s'acompleixen les obligacions contretes.  
En el sector de família, infància i joventut, la justificació es durà a terme amb l'aportació de la documentació que testimonie el nombre d'usuaris atesos i la plantilla de personal corresponent.  
4 Ajudes individuals  
Amb vista a la justificació de la despesa per als beneficiaris, la direcció territorial de Treball i Afers Socials, o ajuntament si és procedent, establirà l'adequat seguiment, i estaran aquells obligats a lliurar, a requeriment d'aquestos, els rebuts o les factures que acrediten la recepció del servei en els termes per als quals l'ajuda es va aprovar.  
Es podrà acordar, en determinats casos, que el pagament d'ajudes per deutes motivats per la necessitat que se subvenciona, amb el consentiment previ del peticionari, que haurà de constar per escrit en la sol·licitud, es realitze directament a les persones creditores; en tal cas caldrà remetre el justificant de pagament al deutor i deixar còpia compulsada en l'expedient.  
També, excepcionalment, i a criteri del director territorial de Treball i Afers Socials o, si és procedent, de l'alcalde, es podrà realitzar el pagament al professional de Serveis Socials que presente el cas, i es farà constar en l'expedient.  
Article 57. Comunicació del cobrament de la subvenció en ajudes per a serveis socials generals i especialitzats.  
Amb posterioritat al cobrament de cada termini de la subvenció, les entitats hauran de trametre a l'òrgan competent en Serveis Socials, i en un termini d'un mes des d'aquesta percepció, comunicació escrita que l'ha rebuda, d'acord amb les normes següents:  
- En el cas de corporacions locals, Carta de Pagament amb expressió de la data, la quantia i el concepte, expedida pel tresorer, i intervinguda per l'interventor de Fons, acreditativa de l'ingrés de la subvenció en les arques de la corporació.  
- En el cas d'entitats sense ànim de lucre, notificació del director del centre o servei, on comunique la percepció de la subvenció, i que indique data, quantia i concepte.  
Article 58. Deixada sense efecte o minoració de les resolucions de concessió de les ajudes  
Els òrgans als quals, per delegació del conseller de Treball i Afers Socials, correspon, d'acord amb aquesta ordre, l'exercici de la competència per a resoldre les sol·licituds d'ajudes podran deixar sense efecte o minorar les ajudes concedides i, si és procedent, ordenar el reintegrament de les quantitats percebudes i l'exigència de l'interès de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de tres mesos des del moment en què es va incoar l'expedient de revocació o de minoració.  
Les quantitats que s'han de reintegrar tindran consideració d'ingrés de dret públic, a l'efecte del procediment aplicable per al seu cobrament.  
Article 59  
Les normes contingudes en aquest títol seran d'aplicació sempre que la corresponent Llei de Pressupostos o les seues normes de desplegament no establisquen condicions distintes.  
Article 60  
L'eficàcia d'aquesta convocatòria està condicionada a l'existència, en els pressupostos de l'exercici econòmic de 1997, de crèdit adequat i suficient per a atendre les ajudes que s'hi preveuen.  
El conseller de Treball, un cop exhaurits els fons, haurà de fer pública aquesta circumstància a l'efecte de la desconvocatòria.  
No obstant això, sense perjudici d'allò que s'acaba de dir, l'òrgan competent per a resoldre podrà procedir al prorrateig de la subvenció, entre els beneficiaris d'aquesta, de l'import global màxim fixat.  
Disposició transitòria  
La Conselleria de Treball i Afers Socials publicarà les dotacions pressupostàries màximes per a les ajudes convocades i també el sistema de pagaments i d'avals una vegada siga aprovada i publicada la Llei de Pressupostos de la Generalitat per a 1997.  
Disposicions addicionals  
Primera  
Els aspectes regulats en aquesta ordre s'aplicaran sense perjudici de totes les normes que regeixen el règim jurídic de l'administració de la Generalitat, especialment en matèria pressupostària.  
Segona  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei que regula les Bases de Règim Local els atribueix en matèria de Serveis Socials. En la resta, es tindrà en compte la col·laboració prestada per les respectives diputacions provincials, d'acord amb el que preveu l'article 13 de la Llei de la Generalitat Valenciana 5/1989, de 6 de juliol, i l'article 36 de la Llei 7/1985, de 2 d'abril.  
Tercera  
L'acreditació de programes es podrà resoldre en l'acte de la resolució de l'ajuda. En els programes que disposen de centres, l'acreditació tindrà en compte la normativa establerta per a l'acreditació de centres.  
Quarta  
En els annexos a aquesta ordre es publiquen els mòduls econòmics màxims per a Serveis Socials Especialitzats i Prestacions Econòmiques Individualitzades, que regiran per a l'exercici 1996.  
Cinquena  
D'acord amb el que disposa el Decret 250/1994, de 7 desembre, pel qual es crea el Registre d'Unions de Fet, podran acreditar-se aquestes unions mitjançant el corresponent certificat a l'efecte d'accedir a les corresponents ajudes regulades en aquesta ordre.  
Sisena  
Les ajudes que tinguen per destinataris persones jurídiques de naturalesa pública o privada es podran articular com a convenis de col·laboració quan l'especialitat de l'objecte o de les obligacions que es regulen així ho exigisca i dins dels límits a què fa referència el Decret 20/1993, de 8 de febrer, pel qual es regula el Registre de Convenis i s'estableix el règim jurídicopressupostari dels convenis que subscriga la Generalitat Valenciana. Aquests convenis, independentment de la data de subscripció, tindran efectes per a tot l'exercici 1997, igual que la resta de les subvencions concedides a càrrec d'aquesta ordre.  
Setena  
Les ajudes d'atenció institucionalitzada per al sector de tercera edat previstes en exercicis anteriors s'emmarcaran en la normativa que regula l'abonament-residència per a la tercera edat que, a aquest efecte, dicte la Conselleria de Treball i Afers Socials.  
Vuitena  
Exepcionalment, les comissions de valoració podran realitzar propostes que excedisquen els mòduls màxims descrits quan concórreguen en el centre o servei circumstàncies extraordinàries, correctament acreditades en l'expedient i recollides en l'acta corresponent, i sempre que aquestes circumstàncies tinguen, segons el parer de l'esmentada comissió, caràcter transitori.  
Disposició derogatòria  
Queden derogades les disposicions d'inferior o d'igual rang que s'oposen a aquesta ordre.  
Disposicions finals  
Primera  
Quan per part de les entitats sol·licitants es faça publicitat, a través de qualsevol mitjà de comunicació, dels centres i serveis, de les activitats i dels programes subvencionats, totalment o parcialment, per les ajudes a què fa referència aquesta ordre, serà obligatori fer constar-hi explícitament que es tracta d'un centre, servei, activitat o programa "subvencionat per la Generalitat Valenciana".  
Als locals dels centres o serveis subvencionats s'haurà d'exposar, en lloc visible, la placa d'identificació homologada en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici de 1997.  
València, 14 de novembre de 1996  
El conseller de Treball i Afers Socials  
JOSÉ SANMARTíN I ESPLUGUES  
AnNex I  
Serveis socials especialitzats  
Primer  
Els mòduls econòmics que s'han d'aplicar en el procés de formalització i de concessió de subvencions referits al concepte de manteniment són els següents:  
Tipus i característiques de la plaça i import de la plaça ocupada  
1. Centres ocupacionals minusvàlids (220 dies)  
1.1 C. ocupacionals: 2.883 PTA/pers. dia  
2. Residències minusvàlids (365 dies)  
2.1 Minusvàlids psíquics autònoms: 2.869 PTA/pers dia.  
2.2 Minusvàlids psíquics profunds: 4.973 PTA/pers.dia.  
3. Residències tercera edat (365 dies)  
3.1 Assistida: fins 4.379 PTA/pers. dia  
3.2 Vàlids: fins 2.069 PTA/pers. dia  
3.3 Mixta: fins 3.000 PTA/pers. dia  
3.4. Centre de dia: fins 550 PTA/pers. dia  
4. Menor (365 dies)  
Per al càlcul de l'import corresponent a cada centre, s'estableixen els models econòmics i de plantilles de personal següents, tot atenent els criteris de classificació del personal de la Funció Pública en aquest últim cas, de referència:  
4.1. Residències infantils  
4.1.1. Residències infantils entre 6 i 8 places  
 Mòdul mínim: 3.495 PTA Mòdul màxim: 4.536 PTA  
 Plantilla mínima Plantilla màxima  
 0'25 director 0'25 director  
 - 0'25 psicòleg  
 - 0'25 treballador social  
 1 educador grup B 1 educador grup B  
 1 educador grup C 2 educador grup C  
 1'8 personal auxiliar 2 personal auxiliar  
4.1.2. Residències infantils entre 9 i 16 places  
 Mòdul mínim: 3.706 PTA Mòdul màxim: 5.397 PTA  
 Plantilla mínima Plantilla màxima  
 0'25 director 0'50 director  
 0'50 psicòleg 0'50 psicòleg  
 0'50 treballador social 0'50 treballador social  
 1'5 educador grup B 2 educador grup B  
 3 educador grup C 5 educador grup C  
 2 personal auxiliar 3 personal auxiliar  
4.1.3. Reserva de plaça  
70% del mòdul que es concerte  
4.2. Residències comarcals  
4.2.1. Residències comarcals fins 16 places  
 Mòdul mínim: 2.575 PTA Mòdul màxim: 4.164 PTA  
 Plantilla mínima Plantilla màxima  
 0'25 director 0'50 director  
 - 0'25 psicòleg  
 - 0'25 treballador social  
 1 educador grup B 2 educador grup B  
 2 educador grup C 3'5 educador grup C  
 1'5 personal auxiliar 1'5 personal auxiliar  
4.2.2. Residències comarcals entre 17 i 24 places  
 Mòdul mínim: 2.666 PTA Mòdul màxim: 4.088 PTA  
 Plantilla mínima Plantilla màxima  
 0'50 director 0'50 director  
 0'25 psicòleg 0'50 psicòleg  
 0'25 treballador social 0'50 treballador social  
 1'5 educador grup B 2'5 educador grup B  
 3 educador grup C 5 educador grup C  
 2 personal auxiliar 3 personal auxiliar  
4.2.3. Residències comarcals entre 25 i 32 places  
 Mòdul mínim: 2.602 PTA Mòdul màxim: 4.538 PTA  
 Plantilla mínima Plantilla màxima  
 0'50 director 1 director  
 0'50 psicòleg 0'50 psicòleg  
 0'50 treballador social 1 treballador social  
 2 educador grup B 4 educador grup B  
 3'5 educador grup C 5 educador grup C  
 2'5 personal auxiliar 4'5 personal auxiliar  
4.2.4. Reserva de plaça  
70% del mòdul que es concerte  
4.3. Residències juvenils  
4.3.1. Residència juvenil entre 6 i 8 places  
 Mòdul mínim: 2.314 PTA Mòdul màxim: 6.143 PTA  
 Plantilla mínima Plantilla màxima  
0'25 director 0'25 director  
 - 0'25 psicòleg  
 - 0'25 treballador social  
1'4 educador grup B 4 educador grup B  
 - 1'5 personal auxiliar  
4.3.2. Residència juvenil entre 9 i 12 places  
 Mòdul mínim: 1.969 PTA Mòdul màxim: 4.971 PTA  
 Plantilla mínima Plantilla màxima  
 0'25 director 0'25 director  
 - 0'25 psicòleg  
 - 0'25 treballador social  
 2'25 educador grup B 5'5 educador grup B  
 - 2 personal auxiliar  
4.3.3. Reserva de plaça  
70% del mòdul que es concerte.   
4.4. Centres de dia de menors  
4.4.1. Els centres de Dia, per al càlcul de l'import i de la plantilla corresponent, s'ajusten a mòduls de funcionament de 12 usuaris.  
 Mòdul mínim: 1.000 PTA Mòdul màxim: 1.700 PTA  
 Plantilla mínima Plantilla màxima  
 - 0'25 director  
1 educador grup B 1 educador grup B  
 - 0'25 educador grup C  
4.4.2. Reserva de plaça  
70% del mòdul que es concerte.  
Amb tots els centres que, per les seues condicions particulars, no puguen ser classificats dins dels mòduls de referència, es procedirà a l'establiment, després de l'estudi oportú de la Direcció General de Serveis Socials, dels mòduls econòmics i de plantilla de personal que corresponga.  
Es tindrà en compte, amb caràcter general, a l'efecte de la determinació del mòdul definitiu de cada centre els aspectes següents:  
- El nivell assistencial que preste el centre per tal d'assegurar el desenvolupament d'una sèrie de prestacions que possibiliten un treball psicosocial amb els menors i el seu medi natural de desenvolupament: prestacions educatives, sanitàries, escolars, d'activitats ocupacionals, culturals i recreatives, suport social, assistència social i treball amb la família.  
- La plantilla de personal del centre. Es respectaran com a mínim en tots els casos les ràtio d'atenció establertes en l'Ordre de 9 d'abril de 1990, de la Conselleria de Treball i Seguretat Social.  
5. Dona (365 dies)  
5.1 Casa acolliment i residència maternoinfantil amb problemàtica especial: 3.400 PTA/pers.dia.  
5.2. Internament del menor conjuntament amb la mare: 2.000 PTA/pers. dia  
6. Campaments (15 dies)  
6.1 Minusvàlids lleugers, moderats: fins 34.983 PTA/estada total.  
6.2. Minusvàlids severs, profunds i paralítics cerebrals: fins 55.972 PTA/estada total.  
7. Centres d'estimulació precoç (220 dies)  
7.1. Paràlisi cerebral: fins 3.680 PTA/ pers. dia  
7.2. Altres: fins 1.910 PTA/ pers. dia  
8. Centres de rehabilitació i d'inserció social (malalts mentals): fins 1.930 PTA/pers.dia  
Segona  
L'aplicació dels mòduls establerts en el punt anterior requereix la consideració dels conceptes següents:  
1. Plus de direcció i triennis. La quantia corresponent al plus de direcció i els possibles triennis del personal del centre, podran incrementar el mòdul fixat d'acord amb les característiques del centre.  
2. Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i no estiga previst en el mòdul corresponent.  
3. Auxiliar Ocupacional. Aquesta figura és objecte de consideració en determinats centres ocupacionals. El seu cost incrementarà el mòdul establert.  
4. Coordinador de Residència. A les residències de minusvàlids autònoms amb capacitat de trenta i més s'aplicarà un complement de coordinador de residència. El seu cost incrementarà el mòdul establert.  
5. Centres de Dia de la tercera edat. El mòdul econòmic, ressenyat en el punt 3.4 s'entendrà que es refereix a costos de manteniment. A aquest mòdul es podrà afegir el cost de personal que es considere necessari per al funcionament del centre de Dia, i que no estiga previst en el personal de la residència.  
Tercer  
En la determinació de la quantia s'haurà de tenir en compte els criteris següents:  
1. Els centres objecte de subvenció hauran de complir les condicions d'aquesta ordre.  
2. Els mòduls establerts s'han de considerar màxims, per la qual cosa les quantitats concedides estaran d'acord amb:  
- Nombre de beneficiaris.  
- Adequació del centre als criteris establerts en l'Ordre de 9 d'abril de 1990 pel que fa a l'estat de les instal·lacions, de la infraestructura, del personal del qual disposen, de les prestacions que ofereixen i de qualsevol altre requisit establert en la norma.  
- Ingressos de l'entitat titular del centre.  
- Ingressos aportats pels beneficiaris.  
3. La quantitat fixa per reserva de plaça als centres residencials serà del 50% del preu/plaça estipulat en la resolució, llevat dels centres del Sector Família, Infància i Joventut.  
La reserva de plaça preveu dues situacions:  
a) Places pendents de cobriment.  
b) Places el titular de les quals s'absenta del centre per raons diverses i per un període superior a set dies.  
4. En els supòsits en què la subvenció s'establisca partint de preu/plaça, la residència haurà de cobrir obligatòriament les vacants que s'hi produïsquen amb els usuaris que determine la direcció territorial de Treball i Afers Socials corresponent.   
Annex II  
Prestacions econòmiques individualitzades  
Primer  
Els mòduls econòmics pels quals es regeixen aquestes prestacions són aquests:  
1. Ajudes d'emergència  
1.1. Us habitatge habitual 17.000 PTA/mes  
1.2. Accions extraordinàries 300.000 PTA/any  
1.3. Necessitats bàsiques 240.000 PTA/any  
2. Desenvolupament personal  
2.1. Capacitat de desplaçament  
- Adquisició vehicle de motor 155.250 PTA  
- Adaptació vehicles de motor 125.250 PTA  
2.2. Ajudes tècniques  
- Audiòfons 103.500 PTA  
- Adaptació habitatge i estris 181.125 PTA  
2.3. Barreres arquitectòniques 491.625 PTA  
3. Acolliment familiar  
Famílies educadores fins 1.200 PTA/menor/dia  
4. Atenció institucionalitzada  
Servei d'internament a centres de minusvàlids: fins 3.000 PTA/persona/dia